ছিল আগাছায় ভর্তি। সন্ধ্যা হলেই শুরু হতো অসামাজিক কাজকর্ম। নাকতলার শক্তি সংঘ সংলগ্ন জীবনরতন ধর স্মৃতি উদ্যানের পরিচিতি ছিল এটাই। এখন সেটি এলাকার চিল্ড্রেন্স পার্ক।
পশ্চিবঙ্গের প্রয়াত মুখ্যমন্ত্রী বিধানচন্দ্র রায়ের মন্ত্রিসভার সদস্য ছিলেন জীবনরতন। তাঁর নামেই উদ্যান। স্থানীয় সূত্রের খবর, ওই জায়গায় আগে পুকুর ছিল। কলকাতা পুরসভা সূত্রের খবর, ওই নির্দিষ্ট এলাকাটি আগে ছিল বন দফতরের নিয়ন্ত্রণে। পরে তা পুরসভার হাতে যায়। 
দীর্ঘদিন সংস্কারের অভাবে বেহাল অবস্থা হয়েছিল উদ্যানটির। ঝোপঝাড়ে ভর্তি। সুযোগ পেলে অনেকেই আবর্জনা ফেলতেন সেখানে। এমনকী, অসামাজিক কাজকর্মেরও আখড়া হয়ে ওঠে ওই উদ্যান। স্থানীয় বাসিন্দা সরোজকুমার চৌধুরী বলেন, ‘‘আমাদের বাড়ির সামনেই পার্ক। কয়েক বছর আগেও মদ্যপানের আসর বসত এখানে। এখন পরিস্থিতি অনেকটাই বদলেছে।’’
২০১৫ সালের শেষের দিকে উদ্যানটি সংস্কারের কাজ শুরু হয়। শেষ হয় পরের বছর। সংস্কার এবং সৌন্দর্যায়নের জন্য খরচ হয়েছে মোট ১৬ লক্ষ টাকা। বাচ্চাদের খেলার জন্য বসেছে দোলনা। এলাকাটি পুরসভার ১০০ নম্বর ওয়ার্ডের অন্তর্গত। স্থানীয় তৃণমূল কাউন্সিলর সুস্মিতা দাম বলেন, ‘‘স্থানীয় মানুষের দাবি মেনে পার্কটির সংস্কার করেছি। নিয়মিত রক্ষণাবেক্ষণ করা হচ্ছে।’’ আরেক স্থানীয় বাসিন্দা প্রশান্ত রায়চৌধুরীর কথায়, ‘‘আগে এই এলাকায় বাচ্চাদের জন্য পার্ক ছিল না। জীবনরতন ধর পার্কে এখন বাচ্চারা খেলাধুলো করে।’’ কাউন্সিলর জানিয়েছেন, আগামিদিনে ওই উদ্যানে বসানো হবে ফোয়ারা। ওই উদ্যান সংস্কারে সহায়তা করেছিলেন শিক্ষামন্ত্রী তথা ওই এলাকারই বাসিন্দা পার্থ চট্টোপাধ্যায়।